
PERSONALREGLEMENT FOR 

NORGES IDRETTSHØGSKOLE

Dette personalreglement er gitt med hjemmel i Lov om statens tjenestemenn m.m. av 4. mars 1983 nr. 3.(tjml) og lov av 1.april 2005 nr. 15 om universiteter og høyskoler (univl). Reglementet er fremkommet etter forhandlinger 7.desember 2006 mellom arbeidsgiver og arbeidstakerorganisasjonene Norsk forskerforbund, Norsk tjenestemannslag og Parat ved Norges idrettshøgskole.

Kapittel 1. Generelt

§ 1. Reglementets virkeområde
Dette reglement gjelder, med mindre annet er uttrykkelig sagt, for alle stillinger der tilsettingsmyndigheten og arbeidsgiveransvaret er tillagt Norges idrettshøgskole.

§ 2. Taushetsplikt

Medlemmer av tilsettingsorganer og andre som behandler tilsettingssaker og andre personalsaker har taushetsplikt med hensyn til det de får kjennskap til under behandlingen av saken, jf. fvl. § 13. 

§ 3. Habilitet

a. Medlemmer av organer og andre som behandler tilsettingssaker og andre personalsaker avgjør selv om de er inhabile etter fvl. § 6.  Dersom part i saken eller annet medlem av organet krever dette skal avgjørelsen treffes av organet selv, uten at vedkommende medlem deltar, jf. fvl. § 8. Dersom det stilles spørsmål om habiliteten til medlemmer av sakkyndig komité skal saken avgjøres av tilsettingsmyndigheten.

b. Man er inhabil til å vurdere en søker dersom man selv konkurrerer med vedkommende ved søknad til en annen vitenskapelig stilling, dersom man har betydelig medforfatterskap med søkeren, eller dersom man er veileder for eller er blitt veiledet av søkeren ved master- eller doktorgradsutdanning.

c. Innstillende myndighet kan ikke samtidig være tilsettende myndighet i en og samme tilsettingssak, og en person bør i samme sak ikke være medlem av både sakkyndig komité og/eller innstillingsmyndighet og/eller tilsettingsmyndighet. Dette gjelder ikke personer som er med i organet på grunn av sin stilling – ex officio.

d. Leder av et innstillingsorgan kan ikke lede tilsettende organ i behandling av samme sak. Dette er imidlertid ikke til hinder for at vedkommende deltar som ordinært medlem av tilsettingsorganet.

§ 4. Unntak for visse stillinger

a. Det gjøres unntak fra hovedregelen om offentlig kunngjøring, innstilling og tilsetting ved;

· Vikariater, og midlertidige tilsettinger for en periode på mindre enn 6 måneder, jf. tjml. § 6 nr. 2 c.
· arbeidsforhold med kortere arbeidstid enn 15 timer ukentlig eller mindre enn 15/40 av full lønn for tilsvarende heltidsstilling, jf. tjml. § 6 nr. 2 e. 

· ved eksternt finansierte stillinger, jf. § 2 nr. 4 i forskrift til tjenestemannsloven. 

b. Avdelingsleder eller leder for fagseksjon er innstillingsmyndighet i saker nevnt i punkt a. Rektor er tilsettingsmyndighet for undervisnings- og forskerstillinger, og administrerende direktør for teknisk-administrative stillinger. Det skal utarbeides skriftlig innstilling og tilsettingsprotokoll også for saker nevnt i punkt a.
§ 5. Tilsetting i åremål

a. Ansettelse i åremål kan benyttes for administrerende direktør, leder av fagseksjon, postdoktorstillinger, stipendiatstillinger og stilling som vitenskapelig assistent, jf. univl. § 6-4 nr. 1.
b. Åremålsstillinger som administrerende direktør og leder for fagseksjon skal være fire år, og ingen kan være ansatt på åremål i slik stilling i mer enn tolv år, jf. uhl. § 6-4, nr. 2.
c. Åremålsperioden for stilling som postdoktor skal være fra to til fire år. Ved ansettelse utover to år avgjør tilsettingsmyndigheten om det skal pålegges pliktarbeid i form av undervisningsoppgaver og tilsvarende arbeid, og omfanget av et eventuelt pliktarbeid, jf. uhl. § 6-4, nr. 1 bokstav f og nr. 3 samt Forskrift om ansettelsesvilkår for stillinger som postdoktor, stipendiat, vitenskapelig assistent og spesialistkandidat § 1-2, nr. 4. Ingen kan gis tilsetting som postdoktor i mer enn en åremålsperiode ved høgskolen, jf. Forskrift om ansettelsesvilkår for stillinger som postdoktor, stipendiat, vitenskapelig assistent og spesialistkandidat § 2-1, nr. 1.
d. Åremålsperioden for stilling som stipendiat skal omfatte tre år med rein forskerutdanning, og er normalt fire år med 25 prosent pliktarbeid. Tilsettingsmyndigheten fastsetter den samlete periode i hvert enkelt tilfelle. Det tas tilbørlig hensyn til omfanget av pliktarbeidet, nødvendig tidsramme og plan for å gjennomføre prosjektet, og det finansieringsgrunnlag prosjektet hviler på, jf. uhl. § 6-4, nr. 1 bokstav g og nr. 3 samt Forskrift om ansettelsesvilkår for stillinger som postdoktor, stipendiat, vitenskapelig assistent og spesialistkandidat § 1-3, nr. 3 og 4. Ingen kan gis tilsetting som stipendiat i mer enn en åremålsperiode ved høgskolen, jf. Forskrift om ansettelsesvilkår for stillinger som postdoktor, stipendiat, vitenskapelig assistent og spesialistkandidat § 2-1, nr. 1.
e. Åremålsperioden for stilling som vitenskapelig assistent kan være inntil to år, og samlet ansettelsestid kan ikke overstige to år, jf. jf. uhl. § 6-4, nr. 1 bokstav h og nr. 3 samt Forskrift om ansettelsesvilkår for stillinger som postdoktor, stipendiat, vitenskapelig assistent og spesialistkandidat § 1-4, nr. 2. 
§ 6. Dissens mellom innstillingsmyndighet og tilsettingsmyndighet

Dersom tilsettingsmyndigheten vil tilsette en kandidat som ikke er innstilt, skal tilsettingsmyndighet be om skriftlig uttalelse om vedkommende fra innstillingsmyndigheten, jf. tjml. § 4 nr. 5. Også et mindretall kan be om slik uttalelse. 

Når styret er tilsettingsmyndighet gjelder ikke tjml. § 4 nr 5 tredje punktum. Styret selv er avgjørelsesmyndighet når et annet organ tilsetter, jf. univl § 11-2 nr. 2. Bare en av de innstilte, eller den som tilsettingsorganet vil tilsette, kan da tilsettes, jf. tjml. § 4 nr. 5.

§ 7. Dissens hos tilsettingsmyndigheten    
a. Når styret tilsetter er det ikke adgang til å anke saken inn for departementet dersom det er dissens om tilsettingen, jf. univl. § 11-2. 

b. Når en annen myndighet tilsetter, og det er dissens om tilsettingen, kan hvert medlem av tilsettingsorganet kreve saken avgjort av styret, jfr. tjml § 5 nr. 3 og univl § 11-2 nr. 1. Krav om dette må fremsettes i møte hvor tilsettingssaken behandles.

c. Dersom et medlem av et tilsettingsorgan i medhold av tjml. § 5 nr. 3 krever en sak avgjort av styret, med den begrunnelse at flertallet vil foreta en tilsetting i strid med likestillingsloven, skal saken forelegges Likestillingsombudet til uttalelse før avgjørelse tas. Det samme skal skje dersom medlemmet begrunner sin anke med at Hovedavtalens eller NIHs bestemmelser om likestilling i tilpasningsavtale til Hovedavtalen praktiseres på en slik måte at forholdet kan komme i strid med likestillingsloven.

Kapittel 2. Reglement for tilsetting i undervisnings- og forskerstillinger

Del I Utlysning, stillingsomtale og søknadsfrist

§ 8.  Kunngjøring av ledige stillinger 

a. Styret selv vedtar nye faste stillinger. Ved ledighet i faste stillinger skal den videre disponering av stillingen fastsettes av styret eller den instans som styret bemyndiger.

b. Ledige stillinger skal som hovedregel kunngjøres offentlig og besettes etter alminnelig konkurranse, jfr. tjml § 2, men dette skal ikke være til hinder for at vikariater og midlertidige stillinger kan kunngjøres internt.
c. Når særlige grunner taler for det kan styret foreta tilsetting uten forutgående kunngjøring. Slik tilsetting kan ikke foretas dersom mer enn ett medlem av styret motsetter seg dette, jf.univl. § 6-3 nr. 4.

d. Kunngjøringsteksten skal oversendes Likestillingsombudet for undervisnings- og forskerstillinger og arbeidstakerorganisasjonene som gis en frist på tre virkedager for å uttale seg. 

e. Før ledig stilling kunngjøres skal arbeidstakerorganisasjonene orienteres om den lønn stillingen vil bli kunngjort med. Arbeidstakerorganisasjonene kan innen tre dager kreve å få drøfte lønnsplasseringen, jf. Hovedtariffavtalens pkt. 2.3.8, nr. 1. 

f. Når midlertidig tilsetting er foretatt etter offentlig kunngjøring hvor muligheten for fast tilsetting er angitt i kunngjøringen og hvor ordinær tilsettingsprosedyre er fulgt, kan tilsettingsmyndigheten fatte vedtak om fast tilsetting uten ny kunngjøring.

§ 9. Innholdet i kunngjøringsteksten

a. Tilsettingsmyndigheten fastsetter selv kunngjøringen etter forslag fra innstillingsmyndigheten, jf. univl § 6-3 nr. 2. 

b. Kunngjøringsteksten skal tilfredsstille nasjonale standarder til den aktuelle stillingskategori, jf. Forskrift om ansettelse og opprykk i undervisnings- og forskerstilling, og Forskrift om ansettelsesvilkår for stillinger som postdoktor, stipendiat, vitenskapelig assistent og spesialistkandidat. Dette er imidlertid ikke til hinder for at tilsettingsmyndigheten kan stille mer spesifiserte krav.
c. Tilsettingsmyndigheten skal i forbindelse med kunngjøringen ta stilling til;

· 
en stillingsomtale med nærmere presisering av fagkrets og ansvarsområde, særlige plikter og kvalifikasjonskrav og andre forhold som det vil bli lagt vekt på ved tilsettingen. Stillingsomtalen må utformes slik at søkere og sakkyndig komité gis klare holdepunkter for hvilken vekt som skal tillegges ulike sider ved søkerens kvalifikasjoner.

· 
hvilket land stillingen bør kunngjøres i.

d. Kunngjøringen skal inneholde opplysninger om;

· stillingen, det aktuelle arbeidsområde og kvalifikasjonskrav. 

· fra hvilket tidspunkt det forventes tiltredelse i stillingen.

· plikt til å gjennomgå opplæring og andre spesielle krav til stillingen hvis dette er aktuelt.

· at den som tilsettes plikter å rette seg etter de til enhver tid gjeldende bestemmelser, og at tilsettingsreglement og stillingsomtale kan fås ved henvendelse til NIH.

· lønnsvilkår og arbeidssted.

· søknadsfrist og hvem søknaden skal stiles til.

· hvem som kan gi nærmere opplysninger om stillingen og arbeidsmiljøet.

e. Dersom stillingen utlyses utenfor de nordiske land, tas det også inn i kunngjøringsteksten hvilket språk den som blir tilsatt skal kunne undervise på. 

f. Det skal innarbeides i kunngjøringsteksten en standardformulering om at personer med innvandrerbakgrunn oppfordres å søke stillingen, jf. Personalmelding 4/2002. 

g. Hvis det ene kjønn er klart underrepresentert innen den aktuelle stillingskategori på vedkommende fagområder, skal de som er av dette kjønn spesielt inviteres til å søke, og det skal anføres i kunngjøringsteksten at dersom søkerne står tilnærmet likt vil det kjønn som er klart underrepresentert bli foretrukket, jf. univl. § 6-3 nr. 2 og Hovedavtalen § 21.
h. Dersom det er aktuelt med midlertidig tilsetting i fast stilling må dette opplyses i kunngjøringen, jf. univl. § 6-5 nr. 1 og nr. 2 samt § 5 nr. 1 i forskrift til tjenestemannsloven.

i. Det skal opplyses at søknaden må vedlegges en fortegnelse over alle arbeider, attester, vitnemål og annen dokumentasjon som skal legges til grunn for behandlingen av søknaden.  For tilsetting i stilling som professor skal søknad og alle vedlegg, inklusiv maksimum 15 vitenskapelige arbeider, sendes i fire eksemplarer til høgskolen. For tilsetting i andre undervisnings- og forskerstillinger skal søknad og alle vedlegg, inklusiv maksimum 10 vitenskapelige arbeider, sendes i fire eksemplarer til høgskolen. 

j. Dersom stillingen utlyses som universitetslektor skal det opplyses at det er adgang til å søke om opprykk til førstestilling.

§ 10. Søknadsfrist

a. Søknadsfristen skal ikke være kortere enn fem uker etter kunngjøringsdato.

b. Tilsettingsmyndigheten kan velge å ta søknader i betraktning selv om søknadsfristen er overskredet. I så fall skal alle slike søknader tas i betraktning, og det skal anmerkes i innstillingen at søknaden er innkommet etter søknadsfristens utløp.

§ 11. Ny kunngjøring

a. Tilsettingsmyndigheten kan vedta at en stilling skal kunngjøres på nytt dersom;

· 
innstillings- eller tilsettingsmyndigheten ønsker å fravike kvalifikasjonskravene i kunngjøringen.

· 
det har gått uforholdsmessig lang tid siden stillingen ble kunngjort.

· 
det ikke har meldt seg et tilstrekkelig antall kvalifiserte søkere.

· 
forholdene for øvrig har endret seg vesentlig.

b. Før tilsettingsmyndigheten avgjør saken skal den framlegges for innstillingsmyndigheten.

Del II Innstilling, behandling av søknader m.m.
§ 12. Sakkyndig vurdering 

Før det foretas innstilling, skal en sakkyndig komité ha vurdert søkernes kvalifikasjoner. Tilsettingsmyndigheten kan bestemme at kravet om sakkyndig bedømmelse kan fravikes for undervisnings- og forskerstillinger som ikke er førstestillinger eller professorstillinger, jf. univl § 6-3 nr 3 og styrevedtak 47/02 (25.februar 2003).

§ 13. Oppnevning av sakkyndig komité 

a. Tilsettingsmyndigheten oppnevner, etter forslag fra leder for den fagseksjon stillingen hører under, medlemmer til sakkyndig komité. Ved tilsetting i stipendiatstillinger skal sakkyndig komité oppnevnes av Komité for forskerutdanning (KFU).
b. Antall sakkyndige skal normalt være tre. For tilsetting eller bedømming i professorstillinger skal minst to av de sakkyndige velges blant personer utenfor NIH og så langt mulig skal komiteen ha ett medlem fra et annet land. For tilsetting i andre undervisnings- og forskerstillinger skal det være både eksterne og interne medlemmer i komiteen. Det må klargjøres at de sakkyndige så langt som mulig ikke har nær tilknytning til noen av søkerne, samt at de sakkyndige ikke er i en relasjon til hverandre som faller under habilitetsreglene i fvl. § 6 eller dette reglements § 3, bokstav b. Begge kjønn skal være representert blant de sakkyndige.
c. De sakkyndige skal normalt arbeide som utvalg, men oppnevnende myndighet kan i det enkelte tilfelle bestemme at de sakkyndige skal avgi individuelle vurderinger. En av de sakkyndige skal oppnevnes som komiteens leder, normalt bør dette være en sakkyndig fra NIH. 
d. I tillegg til de ordinære sakkyndige og eventuelt etter forslag fra disse, kan oppnevnende myndighet i særlige tilfeller utpeke en eller flere spesialsakkyndige til å vurdere deler av det materiale søkeren har sendt inn. 
e. Søkerne skal underrettes om hvem som er oppnevnt i komiteen før sakkyndig komité starter sitt arbeid.

§ 14. Sakkyndig komités vurdering av søkerne 

a. Sakkyndig komité skal gi en oversikt over og vurdering av søkernes kvalifikasjoner for stillingen ut fra den utlysningstekst og stillingsomtale som er nevnt i § 9, og rangere kvalifiserte søkere.

b. Alle søkere som anses kvalifisert skal gis egen omtale og rangeres. 
c. Ved utvelgelsen og rangeringen av de kvalifiserte søkerne, skal de sakkyndige legge vekt på:


1)
Vitenskapelige kvalifikasjoner

Ved vurdering av vitenskapelige kvalifikasjoner skal det legges vekt på avlagte eksamener, og oppnådde grader og innsendte vitenskapelige arbeider. Det skal også tas hensyn til deltakelse i forskningsprosjekter, forskningsledelse og annet dokumentert vitenskapelig arbeid.


2)
Pedagogiske kvalifikasjoner 

Ved tilsetting i fast stilling skal det gjøres en særlig vurdering av søkernes pedagogiske kvalifikasjoner. Ved denne vurderingen skal de sakkyndige vektlegge pedagogisk basiskompetanse, undervisnings- og veiledningserfaring, kvaliteten av utarbeidet læremateriell og annen dokumentasjon som kan tjene til å belyse søkernes pedagogiske kvalifikasjoner. 

3)
Andre kvalifikasjoner som er angitt i stillingsomtalen

Øvrige kvalifikasjoner som er nevnt i kunngjøringstekst og stillingsomtale skal vektlegges i den grad de er dokumentert i det materialet som legges frem i forbindelse med søknaden. De sakkyndige kan, dersom de finner det nødvendig, innhente supplerende opplysninger fra søkerne. Henvendelsene til søkerne skal da skje via personalkontoret.

Avveiningen mellom de ulike typer kvalifikasjoner skal foretas ut fra den utlysningstekst og stillingsomtale som foreligger. Hvis det ikke har meldt seg noen kompetent søker, og det er aktuelt med midlertidig tilsetting som foreskrevet i § 21 eller § 22, skal de sakkyndige rangere søkerne for midlertidig tilsetting.

d. Når det er oppnevnt sakkyndig komité, avgir komiteen en felles vurdering til innstillingsmyndigheten. Er det dissens i komiteen skal begrunnelsen for de forskjellige standpunkter framgå av uttalelsen. Når de sakkyndige avgir individuelle vurderinger, skal disse oppbevares ved innstillingsmyndigheten inntil alle uttalelser er innkommet. Eventuelle spesialsakkyndige avgir individuelle vurderinger, som oversendes til veiledning for de ordinære sakkyndige.
e. De sakkyndiges vurdering skal normalt foreligge innen åtte uker etter søknadsfristens utløp. Dersom vurderingen ikke kan leveres innen fristen, skal dette innberettes til innstillingsmyndigheten og begrunnes.

f. Sakkyndig komités vurdering skal sendes konfidensielt til søkerne som får anledning til å komme med merknader innen en frist på 14 dager. Eventuelle merknader skal forelegges komiteen som gis en frist på 14 dager for eventuell ny vurdering. Merknadene skal under enhver omstendighet følge saken.

§ 15. Innstillingsmyndighet 

a. Leder for den fagseksjon som stillingen hører inn under er innstillingsmyndighet for tilsetting i alle undervisnings- og forskerstillinger. 

b. For tilsetting i stilling som leder for fagseksjon oppnevner styret et særskilt innstillingsorgan, jf. univl. § 11-1 nr. 3. Innstillingsorganet sammensettes slik:
· Rektor

· Administrerende direktør

· Et medlem oppnevnt av arbeidstakerorganisasjonene

· Et medlem valgt av og blant fast ansatte i undervisnings- og forskerstillinger ved den aktuelle fagseksjon

· Et medlem oppnevnt av Studentstyret
Funksjonstiden til utvalget bestemmes av styret.

§ 16. Innstilling 

a. Ved tilsetting i alle faste stillinger skal det som hovedregel avholdes intervju og prøveforelesning før innstillingsmyndigheten avgir innstilling, jf. styrevedtak 47/02 (25.februar 2003). Dette er imidlertid ikke til hinder for at innstillende myndighet kan velge å bruke intervju og prøveforelesing også ved andre typer tilsettinger. Det skal legges vekt på likestillingshensyn ved tilsetting.
b. Ved tilsetting i fast stilling skal det gjøres en særskilt vurdering av hvorvidt søkerne oppfyller kravet til pedagogiske basiskompetanse. 

c. Dersom det blant kvalifiserte søkere til en stilling er noen som oppgir å være funksjonshemmet/yrkeshemmet, og enten er eller blir uten arbeid, skal det alltid innkalles minst én slik søker til intervju før det gis innstilling. Dersom det blant kvalifiserte søkere til en stilling er personer med innvandrerbakgrunn, skal det alltid innkalles minst én slik søker før det avgis innstilling. Interne kvalifiserte søkere skal som hovedregel innkalles til intervju.
d. Arbeidstakerorganisasjonene skal inviteres til å delta med en representant ved intervjuene.
e. Når merknadsfristen er gått ut avgir innstillingsmyndigheten innstilling på grunnlag av utlysningsteksten, stillingsomtalen, søknadene, den sakkyndige vurderingen med eventuelle merknader samt en bedømmelse av personlig egnethet på grunnlag av intervju og prøveforelesning (jfr. Ot.prop. nr. 85 (1993-94), side 60). Er det flere kvalifiserte søkere, skal vanligvis tre søkere innstilles og rangeres. Innstillingen skal begrunnes og sendes tilsettingsmyndigheten.

§ 17. Uttalelse fra likestillingombudet 

Komitéuttalelsen og innstillingen skal sendes til Likestillingsombudet for undervisnings- og forskerstillinger samtidig som den sendes til tilsettingsmyndigheten. En eventuell skriftlig uttalelse fra ombudet sendes tilsettingsorganet så snart den foreligger, og før behandling av saken. 
Del III Tilsetting

§ 18. Tilsettingsmyndighet 

a. Styret er selv tilsettingsmyndighet for alle stillinger på professornivå og for stilling som leder for fagseksjon. For alle andre undervisnings- og forskerstillinger er tilsettingsmyndigheten lagt til Tilsettingsutvalget for undervisnings- og forsknings-stillinger. 
b. Tilsettingsutvalget skal være sammensatt av syv medlemmer slik;

· Rektor

· Et medlem oppnevnt av styret

· Tre medlemmer valgt av og blant ansatte i fast undervisnings- og forskerstilling etter eget valgreglement
· Ett medlem valgt av og blant ansatte i stipendiatstilling etter eget valgreglement
· En student oppnevnt av Studentstyret

c. Rektor er utvalgets leder. Prorektor er varamedlem for rektor, og overtar møteledelsen i rektors fravær.
d. Utvalgets medlemmer og varamedlemmer oppnevnes eller velges for fire år, og utvalgets funksjonstid følger styrets. Medlemmene fra stipendiatene og studentene velges for ett år av gangen. Ingen kan gjenvelges eller utnevnes til utvalget dersom vedkommende vil ha fungert i dette verv i et sammenhengende tidsrom på åtte år ved begynnelsen av den nye valgperioden.
e. Deltakelse i tilsettingsorganet er en tjenesteplikt. Medlemmene av organet kan ikke hindre vedtak ved å utebli fra behandlingen eller gjennom å nekte underskrive protokollen.

§ 19. Behandlingen i tilsettingsorganet

a. Vedtak i tilsettingsorganet skal normalt skje i møte. Møtet er vedtaksført når mer enn halvparten av medlemmene er til stede. Vedtak treffes med alminnelig flertall. Ved stemmelikhet er møtelederens stemme avgjørende.
b. Saker vedrørende fastsettelse av utlysningstekst eller oppnevning av sakkyndige komité kan avgjøres ved skriftlig behandling. Det skal imidlertid innkalles til møte dersom ett av organets medlemmer krever det.

c. Møteinnkalling skal sendes ut med rimelig varsel. Sakspapirer skal sendes medlemmene senest en uke før møtet.

d. Avstemmingen skal skje skriftlig dersom ett av de møtende medlemmer krever det.
e. Vedtaket tas inn i en protokoll som skal underskrives av alle medlemmene. Medlemmene har rett til å grunngi sitt standpunkt ved tilføyelse i protokollen.

§ 20. Tilsettingsorganets kompetanse

a. Tilsettingsorganet foretar tilsetting på grunnlag av innstillingen, utlysningen, stillingsomtalen, søknadene og uttalelsene fra den sakkyndige komité med eventuelle merknader.

b. Tilsettingsorganet kan også beslutte ikke å tilsette noen i stillingen.

§ 21. Midlertidig tilsetting for kvalifisering

Dersom det ikke har meldt seg kvalifisert søker, og det ikke er sannsynlig at kvalifisert søker vil melde seg ved ny utlysning, kan tilsettingsorganet foreta midlertidig tilsetting av en av de ikke-kvalifiserte søkerne for inntil tre år dersom vedkommende etter tilsettingsorganets vurdering har forutsetninger for å skaffe seg de nødvendige kvalifikasjoner i løpet av tilsettingsperioden. Vilkår for slik midlertidig tilsetting er at muligheten for dette er nevnt i kunngjøringen. Ved utløpet av tilsettingsperioden har vedkommende krav på å bli vurdert til fast tilsetting før stillingen eventuelt kunngjøres på ny, jf. univl. § 6-5 nr. 1.
§ 22. Midlertidig tilsetting i lavere stilling

Dersom det ikke har vært mulig å få søkere som tilfredsstiller kompetansekravene for tilsetting i henhold til § 9, og det på grunn av undervisningssituasjonen er helt nødvendig å foreta tilsetting, kan det foretas midlertidig tilsetting for inntil tre år og seks måneder i en lavere stilling som vedkommende tilfredsstiller kompetansekravene til, jf. univl. § 6-5 nr. 2.
§ 23. Melding om tilsetting

a. Alle søkere skal senest 5 virkedager etter søknadsfristens utløp underrettes om at deres søknad er mottatt. De skal samtidig underrettes om deres rett til å unnta seg fra den offentlige søkerlisten, hvordan søknaden vil bli behandlet og når man kan forvente at vedtak vil foreligge. 

b. Alle søkere som ber om det skal oversendes en kopi av den utvidede søkerlisten, jf. § 2 i Forskrift om partsoffentlighet i saker om tilsetting i den offentlige forvaltning.

c. Alle søkere skal så snart som mulig etter at tilsetting er foretatt underrettes om hvem som er tilsatt i stillingen.

Kapittel 3. Reglement for tilsetting i teknisk-administrative stillinger

Del I Utlysning, stillingsomtale og søknadsfrist

§ 24.  Kunngjøring av ledige stillinger 

a. Styret selv vedtar nye faste stillinger. Ved ledighet i faste stillinger skal den videre disponering av stillingen fastsettes av styret eller den instans som styret bemyndiger.
b. Ledige stillinger skal som hovedregel kunngjøres offentlig og besettes etter alminnelig konkurranse, jf. tjml § 2. 

c. Kunngjøringsteksten skal oversendes Likestillingsombudet for tekniske og administrative stillinger og arbeidstakerorganisasjonene som skal gis en frist på tre virkedager for å uttale seg. 

d. Når midlertidig tilsetting er foretatt etter offentlig kunngjøring hvor muligheten for fast tilsetting er angitt i kunngjøringen og hvor ordinær tilsettingsprosedyre er fulgt, kan tilsettingsmyndigheten fatte vedtak om fast tilsetting uten ny kunngjøring.

e. Før ledig stilling kunngjøres skal arbeidstakerorganisasjonene orienteres om den lønn stillingen vil bli kunngjort med. Arbeidstakerorganisasjonene kan innen tre dager kreve å få drøfte lønnsplasseringen, jf. Hovedtariffavtalens pkt. 2.3.8, nr. 1. 

§ 25. Innholdet i kunngjøringsteksten

a. Styret fastsetter selv innholdet i kunngjøringsteksten for tilsetting av administrerende direktør og andre teknisk-administrative stillinger direkte underlagt styret eller administrerende direktør, jf. univl. § 11-1 nr. 1. Administrerende direktør fastsetter innholdet i kunngjøringsteksten for alle andre teknisk-administrative stillinger.

b. Det skal i forbindelse med kunngjøringen tas stilling til en stillingsomtale med nærmere presisering av arbeids- og ansvarsområde, særlige plikter og kvalifikasjonskrav og andre forhold som det vil bli lagt vekt på ved tilsettingen.

c. Kunngjøringen skal inneholde opplysninger om;
· stillingen, det aktuelle arbeidsområde og kvalifikasjonskrav. 

· fra hvilket tidspunkt det forventes tiltredelse i stillingen.

· plikt til å gjennomgå opplæring og andre spesielle krav til stillingen hvis dette er aktuelt.

· at den som tilsettes plikter å rette seg etter de til enhver tid gjeldende bestemmelser, og at tilsettingsreglement kan fås ved henvendelse til NIH.

· lønnsvilkår og arbeidssted.

· søknadsfrist og hvem søknaden skal stiles til.

· hvem som kan gi nærmere opplysninger om stillingen og arbeidsmiljøet.

k. Det skal innarbeides i kunngjøringsteksten en standardformulering om at personer med innvandrerbakgrunn oppfordres å søke stillingen, jf. Personalmelding 4/2002. 

l. Hvis det ene kjønn er klart underrepresentert innen den aktuelle stillingskategori på vedkommende fagområder, skal de som er av dette kjønn spesielt inviteres til å søke, og det skal anføres i kunngjøringsteksten at dersom søkerne står tilnærmet likt vil det kjønn som er klart underrepresentert bli foretrukket, jf. Hovedavtalen § 21.

§ 26. Søknadsfrist

a. Søknadsfristen skal ikke være kortere enn to uker etter kunngjøringsdato.

b. Tilsettingsmyndigheten kan velge å ta søknader i betraktning selv om søknadsfristen er overskredet. I så fall skal alle slike søknader tas i betraktning, og det skal anmerkes i innstillingen at søknaden er innkommet etter søknadsfristens utløp.

§ 27. Ny kunngjøring

a. Tilsettingsmyndigheten kan vedta at en stilling skal kunngjøres på nytt dersom;

· innstillings- eller tilsettingsmyndigheten ønsker å fravike kvalifikasjonskravene i kunngjøringen.

· det har gått uforholdsmessig lang tid siden stillingen ble kunngjort.

· det ikke har meldt seg et tilstrekkelig antall kvalifiserte søkere.

· forholdene for øvrig har endret seg vesentlig.

b. Før tilsettingsmyndigheten avgjør saken, skal saken framlegges for innstillingsmyndigheten.

Del II Innstilling, søknadsbehandling m.m.
§ 28. Innstillingsmyndighet 

Styret oppnevner et eget innstillingsutvalg for tilsetting som administrerende direktør, jf. univl § 11-1, nr. 1.  Administrerende direktør er innstillingsmyndighet for alle administrative stillinger direkte underlagt administrerende direktør. Leder for den avdeling stillingen hører inn under er innstillingsmyndighet for tekniske og administrative stillinger ved avdelingen. Leder for den fagseksjon stillingen tilhører er innstillingsmyndighet for tekniske og administrative stillinger ved fagseksjonen.

§ 29. Innstilling 

a. For tilsetting i alle faste stillinger skal det avholdes intervju før innstillingsmyndigheten avgir innstilling. Dette er imidlertid ikke til hinder for at innstillende myndighet kan velge å bruke intervju også ved andre typer tilsettinger. 

b. Dersom det blant kvalifiserte søkere til en stilling er noen som oppgir å være funksjonshemmet/yrkeshemmet, og enten er eller blir uten arbeid, skal det alltid innkalles minst èn slik søker til intervju før det gis innstilling. Dersom det blant kvalifiserte søkere til en stilling er personer med innvandrerbakgrunn, skal det alltid innkalles minst én slik søker før det avgis innstilling. Interne kvalifiserte søkere skal som hovedregel innkalles til intervju.
c. Arbeidstakerorganisasjonene skal inviteres til å delta med en representant ved intervjuene

d. Innstillingen skal gi opplysninger om de enkelte søkere, deres utdanning, yrkeserfaring og eventuell annen relevant praksis. Det skal gis en skriftlig vurdering av søkernes kvalifikasjoner og egnethet for stillingen sett på bakgrunn av utlysningsteksten, søknadene og intervjuet, og gis en begrunnelse for rekkefølgen de innstilte kandidater er satt opp i. Er det flere kvalifiserte søkere, skal vanligvis tre søkere innstilles og rangeres. 

§ 30. Uttalelse fra likestillingsombudet
Innstillingen skal sendes til Likestillingsombudet for tekniske og administrative stillinger samtidig som den sendes til tilsettingsmyndigheten. En eventuell skriftlig uttalelse fra ombudet skal sendes tilsettingsorganet så snart den foreligger, og før behandling av saken. 

Del III Tilsetting

§ 31. Tilsettingsmyndighet 

a. Styret er selv tilsettingsmyndighet for tilsetting som administrerende direktør, samt for stillinger direkte underlagt styret eller administrerende direktør, jf. univl. § 11-1 nr.1. Tilsettingsmyndigheten for andre teknisk-administrative stillinger er tillagt Tilsettingsrådet for teknisk-administrative stillinger, jf. univl § 11-1 nr. 5, tjml § 5 nr. 1 og styrevedtak 47/02 (25.februar 2003).

b. Tilsettingsrådet skal være sammensatt av seks medlemmer slik;

· Administrerende direktør

· Rektor

· Ett medlem oppnevnt av administrerende direktør

· Tre medlemmer oppnevnt av hovedsammenslutningene som etter tjenestetvistloven er forhandlingsberettiget ved NIH.
c. Administrerende direktør er rådets leder. Rektor overtar møteledelsen i adm.direktørs fravær.

d. Rådets medlemmer og varamedlemmer oppnevnes for fire år, og rådets funksjonstid følger styrets. Ingen kan oppnevnes til rådet dersom vedkommende vil ha fungert i dette verv i et sammenhengende tidsrom på åtte år ved begynnelsen av den nye funksjonsperioden.
e. Deltakelse i tilsettingsrådet er en tjenesteplikt. Medlemmene av rådet kan ikke hindre vedtak ved å utebli fra behandlingen eller gjennom å nekte underskrive protokollen.

§ 32. Behandlingen i tilsettingsorganet

a. Administrerende direktør leder tilsettingsrådet og i dennes fravær er rektor møteleder.

b. Vedtak i tilsettingsrådet skal skje i møte. Møtet er vedtaksført når mer enn halvparten av medlemmene er til stede. Vedtak treffes med alminnelig flertall. Ved stemmelikhet er møtelederens stemme avgjørende.

c. Administrerende direktør eller den denne bemyndiger innkaller til møte med rimelig varsel. Sakspapirer skal sendes medlemmene senest en uke før møtet.

d. Avstemmingen skal skje skriftlig dersom ett av de møtende medlemmer krever det.
e. Vedtaket tas inn i en protokoll som skal underskrives av alle medlemmene. Medlemmene har rett til å grunngi sitt standpunkt ved tilføyelse i protokollen.

§ 33. Tilsettingsorganets kompetanse

a. Tilsettingsorganet foretar tilsetting på grunnlag av utlysningen, søknadene og innstillingen med eventuelle merknader.

b. Tilsettingsorganet kan også beslutte ikke å tilsette noen i stillingen.

§ 34. Melding om tilsetting

a. Alle søkere skal senest 5 virkedager etter søknadsfristens utløp underrettes om at deres søknad er mottatt. De skal samtidig underrettes om deres rett til å unnta seg fra den offentlige søkerlisten, hvordan søknaden vil bli behandlet, og når man kan forvente at vedtak vil foreligge. 

b. Alle søkere som ber om det skal oversendes en kopi av den utvidede søkerlisten, jf. § 2 i Forskrift om partsoffentlighet i saker om tilsetting i den offentlige forvaltning.

c. Alle søkere skal så snart som mulig etter at tilsetting er foretatt underrettes om hvem som er tilsatt i stillingen.

Kapittel 4. Andre bestemmelser
Del I. Beregningsregler, ordensstraff, oppsigelse, suspensjon, avskjed og klage

§ 35.  Beregning av tjenestetiden 

a. All sammenhengende tjeneste ved Norges idrettshøgskole skal legges til grunn for tjenestetidsberegning, jf. tjml §§ 9 og 10 samt SPH pkt. 2.8.4.
b. Tjenesten regnes som sammenhengende så lenge det ikke er mer enn 14 dagers avbrudd mellom tilsettingsforholdene. Avbruddperioden skal ikke regnes med i tjenestetiden, men gå til fradrag i denne. 

c. Tjenestetid regnes fra den dag vedkommende tjenestemann har tiltrådt stilling ved Norges idrettshøgskole.

§ 36. Vedtaksorgan i saker om ordensstraff, oppsigelse eller suspensjon

a. Vedtak om at en tjenestemann skal sies opp, ilegges ordensstraff, suspenderes eller gis avskjed, treffes av tilsettingsmyndigheten, jf. univl. § 11-2 nr. 1 og tjml. § 17 nr. 3.

b. Dersom saken krever særlig rask avgjørelse, kan vedtak om suspensjon eller overføring til annen tjeneste etter tjml. § 16 treffes av rektor, jf. univl. § 10-1 bokstav b og tjml. § 17 nr. 4. Rektor kan i slike saker bare beslutte kortvarig suspensjon i tjenesten, i påvente av styrets behandling.
§ 37. Saksbehandlingsregler, klage

a. Før en tjenestemann ilegges ordensstraff, sies opp eller gis avskjed skal vedkommende gis mulighet til å forklare seg muntlig for tilsettingsmyndigheten. Vedkommende skal opplyses om sin rett til å la seg bistå av en tillitsvalgt eller annen rådgiver, jf. tjml. § 18, pkt. 1. Denne retten kommer i tillegg til rettighetene gitt av forvaltningsloven.

b. Dersom det i tilsettingsorganet ikke er flertall for oppsigelse, avskjed eller ordensstraff, kan hvert medlem av mindretallet kreve saken avgjort av styret, jf. univl. § 11-3 nr 2 nr. 2 og tjml. § 18 nr. 2. For saksbehandlingen i styret gjelder ikke tjml. § 18 nr. 2, jf. univl. § 11-3 nr. 2. Når vedtaket skal fattes av et annet organ enn styret, kan saker etter tjml. § 18 nr. 2 bringes inn for styret selv for avgjørelse. Det samme gjelder hvor et mindretall ønsker en ilagt ordensstraff skjerpet, jf. tjml. § 18 nr. 2. Krav om dette må fremsettes i det møte hvor vedtaket skulle treffes, jf. univl. § 11-3 nr. 2.

c. Vedtak om ordensstraff, oppsigelse, suspensjon eller avskjed kan påklages i samsvar med reglene i tjml. § 19 og forvaltningsloven. Klagen skal fremsettes skriftlig for vedtaksorganet. Klagen avgjøres av departementet når vedtaket er fattet av styret, og ellers av styret selv, jf. univl § 11-3 nr 3.

§ 38. Sletting av ordensstraff

Ordensstraff etter tjenestemannslovens § 14 pkt. 1, bokstav a slettes etter tre år. Ordensstraff etter pkt. 1, bokstav b slettes etter fem år.

Del II. Andre bestemmelser

§ 39. Arbeidstid

a. Alle ansatte plikter å overholde den arbeidstid som til enhver tid er bestemt for dem. Registrering av fremmøte skjer etter regler fastsatt i egen avtale. 

b. Enhver leder er forpliktet til å påse at ansatte overholder de fastsatte arbeidstidsbestemmelser. Alle ledere plikter videre å føre kontroll med ferie- og sykefravær.

§ 40. Feriefastsettelse

a. Regler om ferie og feriefastsettelse er regulert i ferieloven.

b. Administrerende direktør har ansvar for at det settes opp ferielister før 1.mai hvert år, og sørge for at de ansatte orienteres om den fastsatte ferien. 
c. Ledere for fagseksjonene og avdelingslederne er ansvarlige for at høgskolen er forsvarlig bemannet til enhver tid.

§ 41. Permisjoner

Permisjoner gis i samsvar med arbeidsmiljøloven med tilhørende forskrifter, gjeldende Hovedavtale samt NIHs eget permisjonsreglement. 

§ 42. Forskningstermin

Med forskningstermin skal forstås en periode av inntil ett års varighet som kan tilstås høgskolens fast ansatte i undervisnings- og forskerstilling for utførelse av forsknings- og utviklingsarbeid. 

Forskningstermin kan tilstås i samsvar med NIHs egne retningslinjer. 

§ 43. Attest

a. Ansatt som fratrer sin stilling etter oppsigelse eller avskjed, eller som ber om det, har rett til å få skriftlig attest, jf. aml § 15-15. Attesten skal utstedes av nærmeste foresatte tjenestemyndighet.

b. Attesten skal inneholde den ansattes navn, fødselsdato, hvilke stillinger vedkommende har hatt samt dato for tiltredelse og eventuell fratredelse fra stillingene. Det skal i tillegg gis opplysninger om hva arbeidet vedkommende har hatt har bestått i. Attesten kan videre gi en vurdering av tjenestemannen og utførelsen av arbeidet, dersom dette ønskes av den ansatte selv.

c. Ved avskjed kan det anføres på attesten at den ansatte er avskjediget, uten nærmere angivelse av grunnen.

§ 44. Ikrafttredelse

Dette reglement trer i kraft 7.desember 2006.
